Každý deň, keď surfuješ po internete, zanechávaš za sebou digitálnu stopu.

Digitálna stopa je tvorená dátami a informáciami, ktoré po sebe zanechávame pri užívaní internetu. Patrí sem široké spektrum aktivít – či už webstránky, ktoré navštíviš, tvoja IP adresa, či informácie, ktoré o sebe poskytneš na sociálnych sieťach.

Digitálnu stopu rozdeľujeme na aktívnu a pasívnu.

- aktívna digitálna stopa zahŕňa všetky údaje, ktoré o sebe zdieľaš zámerne – patrí sem napríklad pridávanie príspevkov na sociálne siete, či udelenie súhlasu so súbormi Cookies na navštívených webstránkach.

- pasívna digitálna stopa je tvorená informáciami o tebe, ktoré boli nazbierané bez tvojho vedomia – stáva sa to napríklad keď webové stránky zaznamenávajú počet zobrazení svojej stránky, údaje o tom, odkiaľ sa tam užívatelia dostali, či údaje o ich IP adrese. Do pasívnej digitálnej stopy patrí aj profilovanie.

Čo je to profilovanie?

Profilovanie je vytvorenie akejsi predstavy (profilu) o užívateľovi na základe jeho interakcií na internete - podľa tvojich označení „Páči sa mi to“, zdieľaných príspevkov či uverejnených komentárov si spoločnosti urobia istý obraz o tvojich záujmoch.

Profilovanie ako svoj marketingový ťah používa väčšina dnes existujúcich sociálnych médií. Pomedzi príspevky na instagrame môžeš často natrafiť na personalizovanú reklamu, ktorá je až podozrivo blízka tvojim záujmom či potrebám.

A čo je to personalizovaná reklama?

Je to tebe prispôsobená reklama, ktorá ti je naprieč internetom zobrazovaná na základe tvojho online správania. Takáto reklama poskytne firmám väčšiu šancu, že si na danej reklame zobrazovaný produkt alebo službu zakúpiš, čo má pre nich finančné benefity. Algoritmy, na základe ktorých je personalizovaná reklama vyberaná, dokážu s vysokou pravdepodobnosťou určiť napríklad, či sa človek práve nachádza v práci, či má domáceho miláčika alebo aký je štýl jeho obliekania.

Okrem reklamy je profilovanie používané i pre zvýšenie tvojho záujmu o danú platformu – napríklad krátke videá na sociálnych sieťach TikTok či Instagram, ktoré pravedpodobne poznáš pod pojmom „reels“, fungujú na takomto princípe. Tvoje dáta sú analyzované a na ich základe ti je ukázané video, ktoré by sa ti podľa algoritmu malo páčiť. Jeho mechanizmus sa dokáže tvojim preferenciám prispôsobovať v reálnom čase. To znamená, že dáta udávajúce, či sa ti video páčilo, či si ho komentoval, zdieľal, uložil, ba dokonca ako dlho si ho pozeral, sú brané v úvahu hneď pri výbere ďalších videí, ktoré sú ti ukázané. Takto ťa chce TikTok v nekonečnej slučke videí udržať čo najdlhšie a ty dokážeš hodiny scrollovať a sledovať ďalšie a ďalšie videá.

## Najznámejšie nástrahy sociálnych sietí

Zaujímalo by ťa, čo znamenajú pojmy phishing, doxing či malware? Zisti, akým nástrahám sa vyhnúť na sociálnych sieťach.

Prečítaj si viac →

## Ochráň svoje súkromie a bezpečnosť na sociálnych sieťach

Aké sú praktické doporučenia pre zvýšenie ochrany súkromia a bezpečnosti na sociálnych sieťach a pri čom byť ostražitý?

Prečítaj si viac →

## TikTok ako hrozba pre súkromie a bezpečnosť

Ako funguje algoritmus TikTok-u, ako narúša súkromie a prečo ho vlády štátov zakazujú na svojich zariadeniach?

Prečítaj si viac →

## Ochráň svoje súkromie na TikTok-u

Teraz už vieš, že TikTok masívne zbiera tvoje údaje. Aké sú praktické nástroje zvyšujúce ochranu súkromia a ako upraviť nastavenia tak, aby si zásah do súkromia zredukoval/a?

Prečítaj si viac →