# Ochráň svoje súkromie a bezpečnosť na sociálnych sieťach

Zdroj: Pixabay

Na sociálnych sieťach na tvoje osobné údaje číhajú zlomyseľní užívatelia, ktorí sa na nich chcú obohatiť buď prostredníctvom online sveta, alebo toho reálneho. Súčasne sa o tieto údaje zaujímajú aj spoločnosti sociálnych sietí či tretích strán, ktoré z nich profitujú napríklad zlepšovaním svojho marketingu alebo personalizovými reklamami. Nižšie si môžeš prečítať pár tipov, ktoré ti pred nimi pomôžu ochrániť svoje súkromie:

## 1. Vyhni sa registrácii prostredníctvom sociálnych aplikácií tretích strán

Je celkom bežné, že registráciu do rôznych aplikácií si môžeš zjednodušiť prostredníctvom prihlásenia sa cez už existujúci účet v inej platforme. Mnoho sociálnych sietí svojim užívateľom umožňuje prihlásenie cez už existujúce kontá (napríklad na Facebooku či Twitteri), čím môžu zozbierať tvoje dáta, ktorými disponujú tieto platformy. Registrácia bez použitia účtu v aplikácii tretej strany tak môže obmedziť množstvo o tebe zozbieraných údajov, ku ktorým by platformy mohli v opačnom prípade pristúpiť. Aj keď registrácia cez už vytvorené konto možno ušetrí čas, je dôležité myslieť na ochranu súkromia. Z tohto hľadiska je vhodnejšia registrácia prostredníctvom e-mail-u alebo telefónu.

## 2. Prekontroluj si nastavenia profilu

Značný podiel ochrany svojho súkromia môžeš sám/sama ovplyvniť zvolením vhodných nastavení. Každá sociálna sieť používa istú množinu predvolených nastavení súkromia, ktoré sa málokedy ukážu ako tie najbezpečnejšie. Podrobne si prezrieť nastavenia je vhodné hneď po vytvorení nového konta. Môžeš s nimi zamedziť množstvo informácií, ktoré môže daná sociálna sieť zdieľať s tretími stranami, či obmedziť počet ľudí, ktorí si môžu zobraziť tvoj profil či príspevky, ktoré naň pridáš.

## 3. Používaj dvojfaktorové overenie

Dvojfaktorové overenie je bezpečnostný mechanizmus poskytovaný väčšinou sociálnych sietí. Umožňuje vydať jednorázový kód platiaci obmedzenú dobu, ktorý musíš okrem hesla zadať pri prihlasovaní sa do svojho účtu z nového či neuloženého zariadenia. Ku kódu môžeš väčšinou pristúpiť priamo zo svojej aplikácie či prostrednístvom SMS.

## 4. Zodpovedný prístup k heslu

Pre dostatočnú ochranu svojho profilu na sociálnych sieťach je veľmi dôležité správne nakladanie s heslom. Určite to poznáš - mnohé registračné formuláre dopredu vyžadujú istú dĺžku hesla (väčšinou je to 12 znakov, ideálne až 16 – čím dlhšie heslo, tým menšia šanca pre hackerov), vrátane pár znakov veľkého písma či použitie špeciálnych znakov. Mal/a by si zvoliť heslo, ktoré nepozostáva z ľahko uhádnuteľných postupností ako tvoje meno či dátum narodenia. Skôr skús vymyslieť náhodnú postupnosť. Ak už takéto heslo vymyslíš, je dôležité nepoužívať rovnaké heslo pre viaceré platformy, keďže sa tak vystavuješ riziku ukradnutia viacerých účtov naraz. Pre tvoju bezpečnosť je dôležité heslo pravidelne aktualizovať a ak sa nevyhnutne potrebuješ prihlásiť do svojho účtu z iného zariadenia, nezabudni sa odhlásiť. Tvoj účet môže byť ukradnutý a údaje zneužité.

## 5. Redukuj zverejňované informácie

Zdieľanie podrobností so svojimi priateľmi na sociálnych médiách môže pôsobiť nevinne, no rovnako ti môže spôsobiť nepríjemné problémy. Aj preto sa veta: „čo na internet pridáš, tam už zostane naveky“, nehovorí nadarmo. Na sociálnych sieťach môžeš o sebe zverejniť naozaj najrôznejšie informácie, no všetky iba prispievajú k tvojej digitálnej stope. Okrem toho, zdieľanie príliš dôverných informácií (ako informácie o tvojej aktuálnej polohe), môže z teba a tvojich blízkych urobiť ľahký terč pre kyberkriminálov. Predtým, ako niečo postneš, popremýšľaj nad tým, kto každý sa k týmto informáciám môže dopátrať, a či je to naozaj nevyhnutné. Ak sa aj rozhodneš zdieľať nejaké detaily, nemusíš vyplniť všetky voľné políčka a tvoje odpovede môžu byť strohé. Napríklad môžeš uviesť oblasť, ktorú študuješ, no nie konkrétnu školu a miesto.

## 6. Interaguj iba s ľuďmi, ktorých poznáš

Buď v pozore pri akceptovaní žiadostí o priateľstvo/sledovanie. Mnoho ľudí využíva vytváranie falošných účtov prostredníctvom ktorých sa vydávajú za identitu niekoho iného. Starostlivo si prechádzaj žiadosti o spojenie a ak chceš zmaximalizovať svoju bezpečnosť, nepotvrdzuj ich ľuďom, ktorých nepoznáš. Ak sa to ale rozhodneš urobiť, predtým, ako žiadosť potvrdíš, pozri si aspoň aký obsah zdieľajú, čo robia a či ich profil vyzerá byť dôveryhodný a nie je to „fake“.

## 7. Vyvaruj sa phishingovým podvodom

Možno sa ti už stalo, že ti v správach pristála podivná správa obsahujúca link. Phishing je typ útoku, pomocou ktorého sa útočník snaží získať citlivé informácie ako heslá k účtom či podrobnosti o kreditnej karte. Často prebieha spôsobom, kedy ti tvoj kontakt na sociálnych sieťach (ako príklad vezmeme Facebook) pošle na prvý pohľad neškodne vyzerajúcu správu. Typicky sa jedná o link s nevinne vyzerajúcim popisom ako „aha, čo som našiel/našla“ alebo ťa poprosí o tvoj „lajk“ do súťaže, do ktorej sa údajne prihlísil/a. Kliknutie na tento link ťa však presmeruje na falošne vytvorené prihlasovacie okno Facebook-u, v ktorom budeš vyzvaný/á k zadaniu svojich prihlasovacích údajov. Takto jednoducho môžu podvodníci pomocou získaných údajov vniknúť do tvojho účtu a takéto správy rozoslať tvojim priateľom. Ďalšia obdoba podobného podvodu spočíva v označovaní kontaktov v zdieľaných príspevkoch obsahujúcich nedôveryhodný link, či v rozosielaní falošných bezpečnostných mailov, ktoré ťa majú vyzvať k overení tvojho účtu.

## 8. Zakáž svojmu prehliadaču ukladať tvoje heslá

Správca hesiel je program, ktorý za teba môže bezpečne vytvoriť, spravovať a ukladať všetky heslá. Môže byť veľmi užitočnou pomôckou, no aj nesprávnou voľbou - najmä, ak sa jedná o správcu hesiel zabudovaného do tvojho prehliadača. Tento typ správcu hesiel je ľahšie prelomiteľný a zneužiteľný na vytiahnutie citlivých informácií. Zraniteľnosti obsiahnuté v prehliadači, ktorý využívaš, uľahčujú hackerom získať prístup k tvojim heslám a prípadnému vlámaniu sa do tvojho účtu, ba dokonca jeho ukradnutiu. Okrem toho, nakoľko sa tento správca vzťahuje iba na jeden konkrétny prehliadač, pri použití iného prehliadača stratíš prístup k svojim heslám. Porozmýšľaj teda nad použitím správcu hesiel z tretej strany, ktorý ti umožní pristúpiť k heslám z akéhokoľvek prehliadača.

## 9. Zablokuj súbory cookies

Čo sú to súbory cookies?

Cookies sú textové súbory obsahujúce malé množstvo dát generované webovým serverom, ktorý ich preposiela prehliadačom. Na istý čas sú ukladané webovými prehliadačmi a tie ich neskôr vhodne pripoja k budúcim požiadavkám na webový server. Zvyčajne slúžia na zlepšovanie užívateľského rozhrania či analýzu dát. Pomáhajú teda prispôsobovať webové služby podľa preferencií jednotlivých užívateľov a funkcionalitu webových stránok tým, že prehliadaču umožnia zapamätať si ich poslednú aktivitu. Tento špecifický druh cookies je často označovaný ako HTTP cookies alebo internetové Cookies.

Tieto súbory môžeš pri navštívení stránky čiastočne blokovať, čím zamedzíš zhromažďovaniu niektorých svojich dát.

## 10. Používaj webové prehliadače (a ich rozšírenia) dbajúce na súkromie

O bezpečnosť svojich osobných údajov sa nestačí starať iba na samotných sociálnych sieťach. Tie ich môžu zbierať aj prostredníctvom webových prehliadačov, cez ktoré k nim pristúpiš. Prehliadače ich môžu predať tretím stranám, prostredníctvom ktorých ti budú zobrazované personalizované reklamy. Niektoré webové prehliadače však tieto dáta nezbierajú a svoj biznis model majú postavený na princípe nazasahujúcom do súkromia. Napríklad môžeš vyskúšať prehliadač Brave, ktorý okrem ochrany pred útočníkmi blokuje sledovače tretích strán a neželané reklamy. Pre anonymné vyhľadávanie na internete môžeš zvoliť napríklad prehliadač DuckDuckGo, ktorý zaručuje súkromné vyhľadávanie tým, že neukladá osobné údaje, blokuje sledovacie zariadenia a šifruje webové stránky. Ako aj iné nástroje, ani tieto prostriedky ti nezaručia 100%-nú záruku ochranu súkromia, môžeš ich však použiť ako jedno z opatrení. Ako prídavné funkcie môžeš vyskúšať rozšírenia do webových prehliadačov. Ako príklad môžeš vyskúšať bezplatné rozšírenie Privacy Badger, ktoré zastavuje sledovače tretích strán pred striehnutím na tebou navštívené stránky a zabraňuje ich načítaniu v stránke. Inzerentom reklám zabraňuje načítaniu obsahu do tvojho prehliadača. Medzi podobné rozšírenia patrí aj uBlock Origin blokujúce reklamy či HTTPS Everywhere automaticky blokujúci stránky nepodporujúce HTTPS protokol.

Čo je HTTPS protokol?

HTTPS je prenosový protokol umožňujúci bezpečnú komunikáciu v sieti. Vznikol ako zabezpečená verzia HTTP protokolu.

## 11. Pri pristupovaní k sociálnym sieťam používaj VPN

VPN pracuje na princípe zoskupenia počítačov do súkromnej zabezpečenej siete. Jej používanie ochráni tvoju identitu i históriu hľadania, a tvoje údaje zašifruje. Výrazne znižuje množstvo dát, ku ktorým by mohli pristúpiť poskytovatelia internetu a serverov. VPN zvyčajne využívajú firmy, ktoré svojim zamestnancom potrebujú umožniť bezpečný prístup do firemnej siete z domácností. Je však dôležité spomenúť, že jej použitie na súkromné účely môže byť finančne náročné, preto môže byť pre teba výhodnejšie zvážiť iné varianty ochrany súkromia. Ak sa však predsa rozhodneš pre VPN, daj si pozor na jej bezplatné varianty. Tie môžu predávať tvoje osobné údaje sledovačom tretích strán, čo môže zmariť tvoju snahu o ochranu súkromia.

## 12. Neignoruj aktualizácie softvéru

Niektoré hrozby na sociálnych sieťach fungujú iba preto, že dokážu zneužiť chyby v tvojom zariadení. Systémy sú pravidelne aktualizované na ich vylepšenú verziu s menším množstvom chýb a silnejším kódom. Ak sa chceš ochrániť pred takýmito hrozbami, nezabudni pravidelne aktualizovať svoj operačný systém, vyhľadávače i aplikácie, cez ktoré k sociálnym sieťam pristupuješ.