# Sociálne siete

Ako bežní užívatelia sociálnych sietí si často ani neuvedomujeme, koľko osobných údajov tam za sebou každodenne zanechávame. Keďže na internete existuje možnosť anonymného správania a vinníci sú často ťažko vystopovateľní, stále je na ňom prítomné veľké množstvo zlomyseľných činov. Medzi negatívne aspekty sociálnych sietí patria rôzne nepríjemnosti ako prípady kyberšikany, zneužitia údajov či dokonca aj identity. Nie je to však iba o zlomyseľných jednotlivcoch. Naše dáta sú veľmi vzácne i pre spoločnosti, ktoré z nich môžu ťažiť.

Aby sme však pochopili túto problematiku, musíme sa na ňu pozrieť komplexnejšie, z väčšej diaľky. Naše dáta sú dnes pre spoločnosti vlastniace sociálne siete nesmierne vzácne. Slúžia im k analýze, vývoju a zlepšovaniu produktov a služieb, a tak i k následnému finančnému zisku. Okrem toho sa im zisk darí zvyšovať nielen prostredníctvom vytvárania personalizovaných reklamných kampaní a marketingu, ale aj predajom dát tretím stranám.

Tieto spoločnosti sú povinné spĺňať zásady ochrany osobných údajov. Nie vždy ich však dodržiavajú, a tak sa často stanú terčom kritiky pre uniknutie citlivých informácií svojich užívateľov. Ako príklad môžeme uviesť kauzu spoločnosti Facebook, kedy až 87 miliónom užívateľov nedovolene a bez súhlasu unikli citlivé údaje, vrátane údajov o polohe a dátume narodenia. Facebook-u bola za tento prečin vo výsledku udelená pokuta v rekordnej sume až 5 miliárd dolárov.

Funguje to teda asi takto - čím viac informácií o sebe prezradíš na internete, tým väčší priestor na narušenie tvojho súkromia nechávaš podvodníkom a spoločnostiam, ktoré masívne zbierajú osobné údaje. Preto je dôležité si uvedomiť, že informácie, ktoré zdieľaš na sociálnych sieťach, môžu mať vplyv na tvoju budúcnosť. Dbajúc na ochranu svojho súkromia a bezpečnosti na sociálnych sieťach môžeš minimalizovať riziko negatívnych následkov.

Viac o nástrahách sociálnych sietí a o možnostiach, ako na nich uchrániť svoje súkromie sa dozvieš tu:

## Najznámejšie nástrahy sociálnych sietí

Zaujímalo by ťa, čo znamenajú pojmy phishing, doxing či malware? Zisti, akým nástrahám sa vyhnúť na sociálnych sieťach.

Prečítaj si viac →

## Ochráň svoje súkromie a bezpečnosť na sociálnych sieťach

Aké sú praktické doporučenia pre zvýšenie ochrany súkromia a bezpečnosti na sociálnych sieťach a pri čom byť ostražitý?

Prečítaj si viac →