# Ochráň svoje súkromie na TikTok-u

Zdroj: Pixabay

Veľké množstvo údajov, ktoré TikTok zbiera o svojich užívateľoch môže byť rizikom ochrany súkromia a bezpečnosti, preto je pri používaní platformy nutné dodržiavať obozretnosť. Tu je pár tipov, ako na to:

## 1. Vyhni sa registrácii prostredníctvom sociálnych aplikácií tretích strán

Je celkom bežné, že registráciu do rôznych aplikácií si môžeš zjednodušiť prostredníctvom prihlásenia sa cez už existujúci účet v inej platforme. Ako mnoho iných sociálnych sietí, aj TikTok svojim užívateľom umožňuje prihlásenie cez už existujúce kontá na Facebooku či Twitteri, čím môže zozbierať tvoje osobné údaje, ktorými disponujú tieto platformy. TikTok môže zbierať údaje z aplikácií tretích strán, čo objasňuje aj v Zásadách ochrany osobných údajov. Registrácia bez použitia účtu v aplikácii tretej strany tak môže obmedziť množstvo osobných informácií, ku ktorým by TikTok mohol v opačnom prípade pristúpiť. Aj keď registrácia cez už vytvorené konto možno ušetrí čas, je dôležité myslieť na ochranu súkromia. Z tohto hľadiska je vhodnejšia registrácia prostredníctvom e-mail-u alebo telefónu.

Ak používaš iPod/iPhone, môžeš sa registrovať cez Apple ID. V tomto prípade môžeš použiť funkciu Skryť môj e-mail, ktorá môže TikTok-u zamedziť zbieranie tvojich dát v online priestore. Táto funkcia z dielne iCloud-u maskuje tvoju osobnú mailovú adresu vytvorením jedinečnej mailovej adresy pri prvotnej registrácii do aplikácie či webu.

## 2. Používaj TikTok ako divák

Ak chceš zvýšiť svoju anonymitu, môžeš TikTok používať ako divák. Síce nebudeš mať možnosť lajkovať, komentovať, ani zdieľať príspevky s ostatnými, napriek tomu sa dostaneš k obrovskému množstvu kreatívneho obsahu. Ani tento spôsob ti však nezaručí ultimátnu ochranu. TikTok môže aj naďalej zbierať údaje zo súborov cookies tvojho prehliadača či mobilnej aplikácie. Úplná ochrana súkromia sa pri užívaní TikTok-u zdá byť nedosiahnuteľná, no vďaka tomuto postupu budeš o krok ďalej od nekontrolovaného zbierania údajov. Taktiež TikTok-u znemožníš vidieť tvoj profil z iných sociálnych sietí.

## 3. Nastav svoj účet ako súkromný

Niektoré nastavenia platformy TikTok sú kvôli uchráneniu mladších užívateľov rozlišné podľa vekových kategórií. Nastavenia súkromia účtu sú predvolené následovne:

- Ak spĺňaš najnižšie vekové rozmedzie, v ktorom môžeš TikTok používať, teda máš 13 – 15 rokov, TikTok tvoje súkromie chráni predvoleným nastavením tvojho profilu na súkromný
- Pre rozmedzie 16 – 17 rokov si môžeš medzi verejným a súkromným profilom vybrať hneď pri registrácii, kedy ti z hľadiska ochrany súkromia určite odporúčame zvoliť súkromný. Nastavenia verejného účtu totiž každému umožňujú vidieť tvoj profil, tvoje videá a sledovať ťa. Súkromným nastavením profilu to umožníš iba ľuďom, ktorým povolíš žiadosť o sledovanie.
- Ak si už plnoletý/á, TikTok tvoj účet automaticky po registrácii nastaví ako verejný a ak chceš toto nastavenie zmeniť, musíš ho prepnúť v nastaveniach súkromia.

## 4. Nedovoľ TikTok-u navrhovať tvoj účet ostatným

Ďalšie predvolené nastavenie, ktoré môže ohroziť tvoje súkromie, najmä ak si nezvykneš prekontrolovať nastavenia po registrácii, je navrhovanie účtu ostatným. TikTok ihneď po registrácii navrhuje tvoj profil tvojim kontaktom, priateľom z Facebooku, spoločným spojeniam i ľuďom, ktorí otvárajú alebo ti posielajú odkazy. Takto umožníš TikTok-u číhať na tvoje dáta z iných platforiem, nakoľko tak môže nahliadnuť k týmto dátam. Ak chceš deaktivovať toto prednastavenie, v nastaveniach zvoľ „Súkromie”, ďalej „Navrhovať tvoj účet ostatným” a všetky tieto možnosti vypni.

## 5. Zakáž súbory cookies v aplikácii či prehliadači

TikTok sa tým, že zbiera súbory cookies z webových prehliadačov, z ktorých naň prisúpiš, netají ani vo svojich pravidlách ochrany osobných údajov. Súbory cookies používa na prevádzku platformy, bezpečnostné i marketingové účely. Tvoje vyhľadávanie na Google môže prepojiť s navštíveniami webstránok TikTok-u. Robí to s účelom zlepšenia svojej marketingovej kampane, vybudovania cieleného publika či optimalizácie reklám na webstránkach tretích strán. Partneri tretích strán môžu použiť sledovacie technológie na zistenie, aké efektívne sú ich reklamy. Zbieranie dát tohto typu môžeš zredukovať vypnutím funkcií ukladania cookies do tvojho prehliadača.

Čo sú to súbory cookies?

Cookies sú textové súbory obsahujúce malé množstvo dát generované webovým serverom, ktorý ich preposiela prehliadačom. Na istý čas sú ukladané webovými prehliadačmi a tie ich neskôr vhodne pripoja k budúcim požiadavkám na webový server. Zvyčajne slúžia na vylepšovanie užívateľského rozhrania či analýzu dát. Pomáhajú teda prispôsobovať webové služby podľa preferencií jednotlivých užívateľov a funkcionalitu webových stránok tým, že prehliadaču umožnia zapamätať si ich poslednú aktivitu. Tento špecifický druh cookies je často označovaný ako HTTP cookies alebo internetové cookies.

## 6. Používaj webové prehliadače (a ich rozšírenia) dbajúce na súkromie

O bezpečnosť svojich osobných údajov sa nestačí starať iba na samotných sociálnych sieťach, no zbierať ich môžu aj webové prehliadače, cez ktoré k nim pristúpiš. Tie ich môžu predať tretím stranám, prostredníctvom ktorých ti budú zobrazované personalizované reklamy. Niektoré webové prehliadače však tieto dáta nezbierajú a svoj biznis model majú postavený na princípe nazasahujúcom do súkromia. Napríklad môžeš vyskúšať prehliadač Brave, ktorý okrem ochrany pred útočníkmi blokuje sledovače tretích strán a neželané reklamy. Pre anonymné vyhľadávanie na internete môžeš zvoliť napríklad prehliadač DuckDuckGo, ktorý zaručuje súkromné vyhľadávanie tým, že neukladá osobné údaje, blokuje sledovacie zariadenia a šifruje webové stránky. Ako aj iné nástroje, ani tieto prostriedky ti nezaručia 100%-nú záruku ochranu súkromia, môžeš ich však použiť ako jedno z opatrení. Ako prídavné funkcie môžeš vyskúšať rozšírenia do webových prehliadačov. Ako príklad môžeš vyskúšať bezplatné rozšírenie Privacy Badger, ktoré zastavuje sledovače tretích strán pred striehnutím na tebou navštívené stránky a zabraňuje ich načítaniu v stránke. Inzerentom reklám zabraňuje načítaniu obsahu do tvojho prehliadača. Medzi podobné rozšírenia patrí aj uBlock Origin blokujúce reklamy či HTTPS Everywhere automaticky blokujúci stránky nepodporujúce HTTPS protokol.

Čo je HTTPS protokol?

HTTPS je prenosový protokol umožňujúci bezpečnú komunikáciu v sieti. Vznikol ako zabezpečená verzia HTTP protokolu.

## 7. Pri pristupovaní na TikTok používaj VPN

VPN pracuje na princípe zoskupenia počítačov do súkromnej zabezpečenej siete. Jej používanie ochráni tvoju identitu i históriu hľadanie, a tvoje údaje zašifruje. Výrazne znižuje množstvo dát, ku ktorým by mohli pristúpiť poskytovatelia internetu a serverov. VPN zvyčajne využívajú firmy, ktoré svojim zamestnancom potrebujú umožniť bezpečný prístup do firemnej siete z domácností. Je však dôležité spomenúť, že jej použitie na súkromné účely môže byť finančne náročné, preto môže byť pre teba výhodnejšie zvážiť iné varianty ochrany súkromia. Ak sa však predsa rozhodneš pre VPN, daj si pozor na jej bezplatné varianty. Tie môžu predávať tvoje osobné údaje sledovačom tretích strán, čo môže zmariť tvoju snahu o ochranu súkromia.